
     Raseinių rajono švietimo pagalbos tarnybos direktoriaus 

                                                                      2026 m. spalio 1 d. įsakymu Nr. DO-124
RESPUBLIKINIO, ĮVAIRIŲ GEBĖJIMŲ MOKINIŲ, NUOTOLINIO DAILYRAŠČIO KONKURSO „RAIDĖS SUSITIKO - Į SAKINĮ SULIPO“ 
NUOSTATAI
I. BENDROSIOS NUOSTATOS

1. Respublikinio, įvairių gebėjimų mokinių, nuotolinio dailyraščio konkurso „Raidės susitiko – į sakinį sulipo“ (toliau – Konkursas) nuostatai reglamentuoja Konkurso tikslą, uždavinius, organizavimo tvarką, dalyvių veiklos įvertinimą ir apdovanojimą. 
2. Konkursą organizuoja: Raseinių r. Ariogalos gimnazijos vyresnioji specialioji pedagogė, logopedė Renata Bagdonienė, specialioji pedagogė, logopedė Danguolė Gailienė, vyresnioji socialinė pedagogė  Renata Jocienė ir Raseinių rajono švietimo pagalbos tarnybos metodininkė Jurga Urbonavičienė.
II. KONKURSO TIKSLAI IR UŽDAVINIAI

3. Konkurso tikslas - ugdyti taisyklingo, aiškaus ir estetiško rašymo įgūdžius. 

4. Konkurso uždaviniai: 
4.1. puoselėti pagarbą lietuvių kalbos raštui ir jo tradicijoms; 
4.2. lavinti smulkiąją motoriką. 
                                                   III. KONKURSO DALYVIAI
5. Konkurse dalyvauja bendrojo ugdymo įstaigų, bendrojo lavinimo klasėse besimokantys 1-8 klasių mokiniai, kurių gebėjimai vertinti Švietimo pagalbos tarnyboje/Pedagoginėje psichologinėje tarnyboje.
6. Konkurse dalyvaujančius mokinius konsultuoja švietimo pagalbos specialistai, pedagogai.
IV. KONKURSO ORGANIZAVIMO TVARKA
7. Konkursas vyks nuo 2026 m. spalio 26 d. iki gruodžio 18 d. Ugdymo įstaigos iki 
2026 m. lapkričio 23 d. atsiunčia kokybiškus nuskenuotus, nufotografuotus  mokinių darbus kartu su registracijos anketa (Priedas Nr. 1)  el. p. darbaidarbeliaiag@gmail.com. Atsiųstų failų pavadinime turi būti nurodytas mokinio vardas, pavardė, klasė, mokyklos pavadinimas.
8. Kiekviena ugdymo įstaiga Konkursui gali pateikti ne daugiau kaip po vieną darbą iš kiekvienos klasės.

9. Vertinimo komisija iki 2026 m. gruodžio 18 d. išrenka po 5 Konkurso  laureatus kiekvienoje amžiaus grupėje.
V. DAILIOJO RAŠTO DARBŲ REIKALAVIMAI IR VERTINIMAS
10. Pateiktą tekstą pagal amžiaus grupę mokiniai rašo į lietuvių kalbos sąsiuvinio lapus rašaliniu/geliniu rašikliu.
11. Kairiajame viršutiniame lapo kampe užrašomas mokinio vardas, pavardė, klasė.

12. Korektūros priemonėmis naudotis negalima.

13. Mokiniai rašys tekstus (2 priedas):

13.1. 1 klasės – 12 žodžių;
13.2. 2 klasės – 22 žodžiai;

13.3. 3 klasės – 30 žodžių;

13.4. 4 klasės – 43 žodžiai;

13.5. 5 klasės – 50 žodžių;
13.6. 6 klasės – 51 žodis;
13.7. 7 klasės – 57 žodžiai;
13.8. 8 klasės – 60 žodžių.
14. Konkurso vertinimo komisija, vertindama dailyraštį, atsižvelgia į:

14.1. teksto išdėstymą;

14.2. rašto aiškumą ir lygumą;

14.3. darbo estetiką;

14.4. atidumą ir kalbos taisyklingumą.
VI. BAIGIAMOSIOS NUOSTATOS

15. Visi Konkurso dalyviai gaus Raseinių r. Ariogalos gimnazijos elektronines padėkas už dalyvavimą konkurse.
16. Konkurso laureatai bus apdovanoti Raseinių rajono švietimo pagalbos tarnybos diplomais, Raseinių r. Ariogalos gimnazijos atminimo dovanėlėmis (diplomai ir dovanėlės bus išsiųsti registruotu paštu, registravimosi anketoje nurodytu mokyklos adresu);
17. Konkurso laureatai bus skelbiami Raseinių r. Ariogalos gimnazijos  tinklalapyje;
18. Pedagogams ar pagalbos mokiniui specialistams, parengusiems mokinius konkursui, bus išduodamos Raseinių rajono švietimo pagalbos tarnybos pažymos. Pažyma bus pateikta per dokumentų valdymo sistemą Kontora.
19. Dalyvaudami Konkurse, dalyviai patvirtina, jog neprieštarauja, kad organizatoriai naudos dalyvio pateiktus asmens duomenis (mokytojų, vaikų vardus, pavardes, ugdymo įstaigos pavadinimą) Konkurso vykdymo tikslais bei juos tvarkys vadovaujantis teisės aktais, reglamentuojančiais asmens duomenų tvarkymą.

_________________
1 priedas  
RESPUBLIKINIO, ĮVAIRIŲ GEBĖJIMŲ MOKINIŲ, NUOTOLINIO DAILYRAŠČIO KONKURSO „RAIDĖS SUSITIKO - Į SAKINĮ SULIPO“,
DALYVAUJANČIŲ MOKINIŲ SĄRAŠAS

2026 m. 

	Eil. Nr.
	Ugdymo įstaiga, adresas
	Mokinio vardas, pavardė
	Klasė
	Pedagogo, parengusio mokinius

projektui  vardas, pavardė,

kvalifikacinė kategorija, 

telefono nr., el. paštas

	3. 
	 
	
	
	 

	4. 
	 
	
	
	 


2 priedas

Tekstas 1 kl. 

Ežys
Mišku ėjo ežys. Rado grybą. Grybą neša namo. Ežiukai bus sotūs.
 (12 žodžių)
Tekstas 2 kl. 

Vasara
Pilna pieva spalvotų žiedų. Sigutė pina mamai vainiką. Pakilo bitė nuo balto ramunės žiedo. Nuzvimbė į avilį. Bus vasaros žiedų medaus.
(22 žodžiai)
Tekstas 3 kl. 
Skruzdėlynas

Ar jūs matėte skruzdėlyną? Tai didžiuliai skruzdėlių namai. Juose daug kambarių. O kiek koridorių! Jais bėgioja skruzdėlės. Štai viena neša smiltelę. Kita tempia šiaudelį. Trečia valo namus. Visos dirba.
Pagal Vaižgantą
(30 žodžių)
Tekstas 4 kl.

Akmenys
Prieš tūkstančius metų milžiniški ledynai į mūsų laukus atrideno daug akmenų. Akmenys įvairūs. Vieni jų margi, kiti – pilki ar rožiniai. Vieni dideli, stambūs, kiti vidutiniai ar smulkūs. Vieni jų pailgi, apvalūs, kiti – plokšti, kampuoti. Kartais akmenys būna panašūs į gyvulius ar paukščius.                                       
(43 žodžiai)
Tekstas 5 kl.

Ruduo

Atėjo ruduo. Paukščiai pasuko į šiltuosius kraštus. Retas sparnuotis traukia giesmelę. Virš miško tvyro rūkai. Rytais ruduo pažeria šaltą rasą. O vieną rytmetį pasirodė ir šalnos. Jos nudažė medžių lapus. Gal tokie puošnūs jie bus visą žiemą? Tačiau vis dažniau ūžauja šaltas vėjas. Ir krinta po kojomis spalvoti lapai. 
(50 žodžių)
Tekstas 6 kl.

Rytas

Kas gali būti gražesnio už ankstyvą pavasario rytą, kai po žiemos šalčių žemės krūtinė vėl ima alsuoti! Lazdyno žirginėliai nutįsę pilkomis medžio šakelėmis, įkalnėse iš po sniego nedrąsiai žvelgia žibučių akys. Klausaisi miško balsų. Gal sučiulbės ir šis ankstyvas miško giesmininkas, paskelbs grįžusį pavasarį. O širdyje bus šilta ir ramu.
(51 žodis)
Tekstas 7 kl.

Smalsi šarka

Skrenda šarka, dairosi. Mato, kažkas laužo pelenuose žiba. Ilgai nelaukus, nusileidžia ant žemės, prišokuoja laužavietę ir stveria snapu tą žibuką – bene tik aukso trupinį bus radus.

Kaptelėjo šarka radinį ir iškart apsvilo. Mat pelenuose užsiglaudusi žibėjo žarijėlė. Šovė paukštis aukštyn ir lėkdamas šaukia:

-Ne viskas auksas, kas auksu žiba! Ne viskas auksas, kas auksu žiba! 

(57 žodžiai)
Tekstas 8 kl.

Vandenų augalai ir gyvūnai

Vandenyje auga daug įvairių augalų, kaip antai: vandens lelijų, plūdenų. Dažni pelkių paukščiai - pempės, gervės. Upių ir ežerų vandenyje gyvena žuvys. Žaliuose užutekiuose slepiasi nuo priešų karšiai. Pasislėpę tarp žolių tyko grobio lydekos ir ešeriai. Tvenkiniuose auginami karpiai. Upių ir ežerų pakrantėse šeimininkauja ūdros, bebrai. Prie ežerų galima pamatyti įvairių vandens paukščių – ančių, žuvėdrų, gulbių.
 (60 žodžių)

